## Pravilnik o izmjenama i dopunama Pravilnika o potvrdi i naknadi za pravo puta

### NN 89/2010 (19.7.2010.), Pravilnik o izmjenama i dopunama Pravilnika o potvrdi i naknadi za pravo puta

HRVATSKA AGENCIJA ZA POŠTU I ELEKTRONIČKE KOMUNIKACIJE

2535

Temeljem članka 12. stavka 1. točke 1. i članka 29. Zakona o elektroničkim komunikacijama (»Narodne novine« broj 73/08), Vijeće Hrvatske agencije za poštu i elektroničke komunikacije donosi

PRAVILNIK

O IZMJENAMA I DOPUNAMA PRAVILNIKA O POTVRDI I NAKNADI ZA PRAVO PUTA

Članak 1.

U Pravilniku o potvrdi i naknadi za pravo puta (»Narodne novine« broj 31/09) članak 2. stavak 4. mijenja se i glasi:

(4) Zahtjev za izdavanje potvrde o pravu puta za elektroničku komunikacijsku infrastrukturu iz stavka 2. ovog članka može se dostaviti Hrvatskoj agenciji za poštu i elektroničke komunikacije (u daljnjem tekstu: Agencija) jedino u slučaju da je pribavljena pravomoćna dozvola za građenje ili drugo odobrenje u skladu s posebnim zakonom kojim je uređeno prostorno uređenje i gradnja te da je završena izgradnja.

Članak 2.

U članku 3. iza stavka 1. dodaju se točke a) i b) koje glase:

(a) Za jednu trasu kabelske kanalizacije u pravilu se izdaje potvrda o pravu puta samo za jednog infrastrukturnog operatora.

(b) U slučaju da su dva ili više infrastrukturnih operatora sufinancirali izgradnju predmetne kabelske kanalizacije, nositelj potvrde o pravu puta, odnosno infrastrukturni operator za predmetnu trasu, treba biti određen međusobnim ugovorom.

Članak 3.

U članku 3. mijenja se stavak 3. tako da glasi:

(3) Ako izgrađena elektronička komunikacijska infrastruktura i povezana oprema nije prijavljena u katastru vodova, podnositelj zahtjeva mora, prije podnošenja zahtjeva, izraditi elaborat za katastar vodova, prijaviti nadležnom uredu i ishoditi potvrdu od istog da je elaborat prihvaćen. Potvrdu i ovjereni elaborat potrebno je priložiti zahtjevu.

Članak 4.

U članku 3. stavak 5. mijenja se točka (a) tako da glasi:

(a) uporabnu dozvolu izgrađene elektroničke komunikacijske infrastrukture i povezane opreme, koja glasi na podnositelja zahtjeva ili na ime univerzalnih ili pojedinačnih pravnih prednika. Ako izgrađena elektronička komunikacijska infrastruktura nema uporabnu dozvolu, dovoljnim dokazom smatrat će se potvrda o prihvaćanju elaborata za katastar vodova izdana na nositelja građevinske dozvole.

Članak 5.

U članku 3. stavak 6 mijenja se točka a) tako da glasi:

(a) dokaz da je izgradio elektroničku komunikacijsku infrastrukturu i povezanu opremu (neki od dokumenata investicijske izgradnje kao što su: građevinski dnevnik, završno izvješće nadzornog inžinjera, zapisnik o kontroli kvalitete, ugovor o gradnji),

Članak 6.

Članak 4. mijenja se i glasi:

(1) Potvrdu o pravu puta izdaje Agencija u roku trideset (30) dana od zaprimanja potpunog zahtjeva.

(2) Ukoliko nisu ispunjene pretpostavke za izdavanje potvrde o pravu puta propisane Zakonom i ovim pravilnikom, Agencija će najkasnije u roku od petnaest (15) dana od zaprimanja zahtjeva, pozvati infrastrukturnog operatora da isti dopuni.

(3) Dva izvornika potvrde o pravu puta iz stavka 1. ovog članka, Agencija dostavlja infrastrukturnom operatoru u roku od osam (8) dana od izdavanja iste.

(4) Infrastrukturni operator obvezan je vlasniku nekretnine, odnosno upravitelju općeg dobra dostaviti jedan izvornik potvrde o pravu puta u roku od petnaest (15) dana od zaprimanja potvrde, te početi plaćati naknadu utvrđenu u potvrdi o pravu puta.

(5) Infrastrukturni operator obvezan je svaka tri (3) mjeseca izvještavati Agenciju o plaćanju naknada za pravo puta. U izvješću treba biti naveden datum početka i iznos plaćanja, odnosnorazlog zbog kojegplaćanje nije izvršeno.

(6) Obrazac potvrde o pravu puta sastavni je dio ovog pravilnika i čini Dodatak 1.

Članak 7.

U članku 5. stavak 2. točka 1. postaje točka a), točka 2. postaje točka b), točka 3. postaje točka c), točka 4. postaje točka d), točka 5. postaje točka e), točka 6. postaje točka f).

Članak 8.

U članku 6. dodaje se stavak 6. koji glasi:

(6) Naknada za korištenje zemljišta koje se koristiza postavljanje elektroničke komunikacijske infrastrukture i povezane opreme, a koja nije obuhvaćena stavcima 2. i 3. ovog članka, određuje se međusobnim sporazumom infrastrukturnog operatora i vlasnika/upravitelja nekretnine. Izdana potvrda o pravu puta na osnovu sporazuma iz ovog stavka je valjana za razdoblje za koje je plaćena naknada.

Članak 9.

U članku 8. stavak 2. mijenja tako da glasi:

(2) O nastupu okolnosti iz stavka 1. ovog članka, infrastrukturni operator obvezan je obavijestiti Agenciju.

Članak 10.

U članku 8. stavak dodaje se stavak 4. koji glasi:

(4) U slučaju izostanka plaćanja naknade za pravo puta infrastrukturni operator gubi prava po osnovi potvrde o pravu puta, te će Agencija brisati potvrdu o pravu puta iz evidencije i o tome izvijestiti infrastrukturnog operatora.

Članak 11.

Svi postupci započeti prije stupanja na snagu ovog Pravilnika o izmjenama i dopunama Pravilnika o potvrdi i naknadi za pravo puta, dovršit će se po odredbama koje su važile u trenutku predaje zahtjeva.

Članak 12.

Ovaj Pravilnik o izmjenama i dopunama Pravilnika o potvrdi i naknadi za pravo puta stupa na snagu osam dana nakon objave u »Narodnim novinama«.

Klasa: 011-01/10-01/06

Urbroj: 376-10/JŠ-10-5

Zagreb, 16. lipnja 2010.

Predsjednik Vijeća
Miljenko Krvišek, dipl. ing. el., v. r.

Pravilnik, NN 89/2010-2535